Document ID: /roh_data/filtered/fineweb-2-filterrobots_roh.jsonl.gz/33066

Dad Annatina Nay -
... dalla Spagna, Italia, Grezia, dad Amsterdam ni New York! Cu has ti scret tia davosa carta postala, a maun, cun taccar si ina marca? Tgi scriva oz insumma aunc cartas postalas? Mo persunas sur 70, mo affons da scola? Scriver cartas ei bein total onns 90, oldschool, oz forsa perfin in tec retro? Analog ei retro, mo caussas analogas svaneschan pli e pli fetg ord nies mintgadi – era sch’ei dat cuntertrends. Quei ei fact. Mo pertgei schar svanir diltut las cartas postalas? Scrivi dapli cartas postalas a voss cars!
Scriver cartas dat lavur
Uonn hai jeu scret suenter biars onns e suenter esser stada meinsvart naven entginas cartas postalas da mias vacanzas. Bien, jeu mezza sun forsa in tec oldschool e hai ina fleivlezia per retro, mo prender la peda, cumprar las cartas al kiosk, cuorer en in’autra stizun per marcas, studegiar tgei scriver e lu scriver las cartas, encurir egl internet las adressas exactas da posta e silsuenter anflar ina scaffa da brevs (che ei buca mo ina attrappa) ei nuota aschi sempel.
In dètg effort duront las vacanzas che duein bein esser (mo) recreativas!
Da Bettina Vital -
Ün pitschen bijoux per nodadras e nodaders as rechatta a Vulpera. Il bogn avert al cumanzamaint dal cumün derasa seis scharm e cumbina l'indigen cun l'ester. Ün bun lö per far ün sigl ill'aua fraida, giodair ün pralinato e contemplar l'architectura d'ün dals prüms bogns averts publics illas alps svizras.
La stà cun temperaturas sur 25° - ora da reketas e pralinatos - nu daja per mai nüglia plü bel co da tour chapè da strom, crema da sulai e bikini e partir illa badi. A Turich, ingio ch’eu sun dachasa, daja üna schelta remarchabla da var 20 differents bogns averts: il Letten pels hipsters, la Werdinsel pels naturalists, la Frauenbadi exclusivamaing per duonnas o il Letzigraben pels estets (es gnü concepi da Max Frisch), per nomnar be ün pêr.
Il"Strandbad Vulpera" d’eira circundà da siblun
Sch’eu sun però in Engiadina Bassa, ingio ch’eu sun creschüda sü, es il bogn avert da Vulpera cun distanza meis favorit. Ün lö chi’m renda cuntaint. In ögl dan subit las garderobas da lain chi stan in lingia lung il batschigl da 30 m lunghezza. Lur portas gelguas vegnan inromadas d’ün blau tschêl glüschaint chi para be cha mincha bunura vegna il pittur a rinfras-char lur culur. L’entrada dal bogn e las duschas, qua vain pro la culur cotschna, han minchüna ün tettin da tola be per ellas - ün'eleganta chapütschina grischa. Quist bogn nun es be funcziunal, el es grazchus e derasa ün’estetica ed ün flair dal temp da cura. Amo hoz as sainta cun quanta premura e generusità ch’el es gnü contrui e vain mantgnü. Il „Strandbad Vulpera“ co ch’el gniva nomnà plü bod perquai ch’el nu d’eira circundà da prà, dimpersè da siblun, ha eir üna partiziun separada per quels chi stan plü jent a sulai sco cha Dieu tils ha s-chaffits. Intuorn ed intuorn bos-cha, ün pêr giaschaditschs gelgs e gnanca mux. La gruppa dal Lischana ria da casü giò.
Sün quist prà as maisdan indigens cun giasts d’hotel
Sco terz bogn avert in Svizra chi appartegna pro ün hotel es el gnü contrui dal 1930 dal cuntschaint architect da bogns Beda Hefti. L’incumbensa vaiva el surgni da la società gastronomica Waldhaus Vulpera. Daspö ons tocca o toccaiva el (a quai tuorna plü tard) pro’l Robinson Club Schweizerhof e per furtüna es l’implant fingià da prüma davent restà avert eir pel public.
Immez ün ambiaint alpin resorta ün parc da far bogn cultivà chi integrescha ils larschs e’ls pins chi dan sumbriva tant als Engiadinais sco als giasts d’hotel. E quai es ün’ulteriura spezialità dal bogn da Vulpera. Sün quist prà as maisdan indigens chi va in tschercha da la quietezza, giò’d via dal travasch da stà a Scuol, e’ls giasts d’hotel cun lur mantels da bogn albs e lur pantoflas. Üna misculanza chi tocca i’l bogn da Vulpera sco las saglieras pro’l batschigl. Per mai d’eira quai fingià da matta ün lö per observar alch nouv, dudir linguas estras e e giovar cun uffants incuntschaints.
Be trais e mez per üna purziun pommes frites?
Be tschel di suna tuornada cun meis hom e meis figl i'l bogn da Vulpera. La magia da quist lö ha persvas eir ad els. Eir scha’l bognin ruduond d’uffants vaiva aint quel di duos trais muos-chas mortas daplü co in otras badis, ha la cisterna per pumpar aua fascinà tant a bap e figl. Paluottas e ballina da ping pong as survegna gratuitamaing pro la chascha ed eir la laina per far fö e brassar i’l furnel dal bogn ans es gnüda missa a disposiziun cun ün surrier. Cun bocc’averta suna statta pür inandret cur ch’eu n’ha stuvü pajar be quatter francs per duos auas mineralas (da 3 dl) e trais e mez per üna purziun pommes frites. Il congual cun Turich, ingio chi’s paja daplü dal dubel per il listess, am fa star schmorta.
Dischplaschaivelmaing ha serrà quist on in avrigl il Robinson Club Schweizerhof sias portas. Tenor il capo da Scuol Christian Fanzun resta il bogn però avert eir inavant. La possessura da l’hotel Schweizerhof haja decis da manar inavant l'implant sco bogn public. Che furtünatscha! Spranza as poja visitar amo lönch quist’oasa alpina chi savura e darasa il flair dals ons 1930. I dà tants detaglins da scuvrir sco p.ex. l’homin cotschen cul pesch sur la duscha. I vala la paina.
Fotografia: Bettina Vital, Turitg
Text: Bettina Vital, Turitg
Prüma publicaziun: 01 d'avust 2016
Suonda LATABLA!
Forsa er insatge per vus:

►FA PART! Co at plascha questa contribuziun? Commentescha sutvart!
Da Annatina Nay - Ir en vacanzas e pachetar la valischa ei ina sfida. Tgei sto cun e tgei sa star a casa? Essas vus experts da pachetar? Veis vus tipps e trics? Pachetar duei esser bein ponderau – denton buca memia cumplicau, la fin finala duess ins semplamein saver guder las vacanzas!
Jeu mon mintgaton sin viadi. Savens buca ditg e buca lunsch, mo ina dallas pli grondas sfidas per mei insumma ei da pachetar la valischa, ni vess jeu forsa tuttina duiu prender quella gada in saccados, ni ina tastga? Quei fuss forsa stau pli pratic. Ei gioga atgnamein negina rolla sch'jeu mon naven paucs dis ni pliras jamnas.
Prender cun mei vuless jeu naturalmein adina miu entir tener casa.
Il pli grond problem ei per mei numnadamein da pachetar tut quei ch'jeu drovel e decimar quei sin in pli pign spazi pusseivel. Savens prendel bia memia bia cun mei, per tuttas eventualitads, resti encunter la plievgia, differents calzers, minimum in lismer cauld, t-shirts en masse – ins gie sa mai tgeinin ch'ins ha gest gust da trer en! Cudischs, minimum treis, crema da sulegl e shampo, quei e tschei ... Jeu hai gia empruau ora differentas tecnicas da pachetar.
Suonda LATABLA!
Da Romana Ganzoni - Uossa suna rivats a Landquart. Il figl da 12 ons dumonda a la mamma, scha quist „village“ plain roba plü bunmarchada, plain marcas, plain „labels“, plain prodots...
Da Romana Ganzoni - La guida, Maria Rita, muossa a giasts seis cumün Sant'Angelo Muxara in Sicilia. Ella fa quai per raps, 60 euros la persuna. Uschigliö nu's rivessa pro...
Dad Annatina Nay - Jeu sun uss anti-fitness e stoi conceder. Il center da fitness hai jeu gia daditg buca pli viu da dadens. Tschei di ha ina dil center perfin...
La biera stagiunada, na filtrada vain prodütta daspö il 2004 a Tschlin e quai cun üna qualità constanta. Ella vain fatta exclusivamaing our da malt «Granalpin», our dad offa biologica...
Da Bettina Vital - In tschercha dals uors chi vivan pacific in libertà e dad otras aventüras cul camper, quinta Bettina d’ün pajais vastischem chi ha las listessas duos culurs...
Dad Annatina Nay - In onn niev cun massa novs propiests. Varga in dudischavel digl onn 2017 ei uss denton gia historia. Suandeis aunc adina vies plan? Buca fimar, beiber alcohol...
Dad Annatina Nay - Fitness ei aunc buc daventau miu niev hobi e probabel vegnin nus mai ad esser megliers amitgs – il fitness ed jeu. Mo jeu serebetschel uss regularmein...